SKRIFTLIG FORESPØRGSEL E-1365/01

af Cristiana Muscardini (UEN) til Kommissionen

(7. maj 2001)

Om: Samarbejdsaftale mellem Det Europæiske Fællesskab og Pakistan

På grundlag af pålidelige kilder har man i nogen tid været klar over, at Pakistan via omfattende økonomisk og militær bistand støtter Talibanernes blodige og kulturfjendtlige regime i Afghanistan. Dette regime har i nogen tid med rette været genstand for kritik fra samtlige Unionens lande og Europa-Parlamentet på grund af dets politik, som det nærmest er en eufemisme at beskrive som et styre, der krænker menneskerettighederne. Da den stolte leder af oppositionen mod dette regime i Afghanistan, kaptajn Massud, for nylig besøgte EP i Strasbourg, fremlagde han tydelige beviser på, at Pakistan er involveret i de interne afghanske anliggender.

Europa-Kommissionen er for øjeblikket ved at føre forhandlinger med Pakistan om indgåelse af en betydningsfuld og detaljeret samarbejdsaftale, som bl.a. omfatter udbetaling til dette land af betydelige økonomiske støttebeløb. Kommissionen bedes i denne forbindelse besvare følgende spørgsmål:

1. Kan den give oplysninger om, hvor langt man er kommet med forhandlingerne?

2. Anser den det for rimeligt og politisk hensigtsmæssigt at videreføre forhandlingerne, i det mindste for så vidt angår de dele, som omfatter betydelig støtte til Pakistan, som udgangspunkt for samarbejdet?

3. Anser den en sådan aftale for hensigtsmæssig, så længe dette land med direkte støtte holder liv i et sådant upopulært, grusomt og kulturfjendtlige regime?

4. Mener den ikke, at man i stedet kan anvende forhandlingerne om aftalen, der anses for at være så vigtig for Pakistan, som et nyttigt instrument til at udøve politisk pression for at overtale dette land til at tilbagetage eller om ikke andet mindske den støtte, den hidtil har ydet Talibanernes regime?

Svar afgivet på Kommissionens vegne af Christopher Patten

(25. juni 2001)

Undertegnelsen af EU's samarbejdsaftale med Pakistan blev udsat på ubestemt tid som følge af militærets overtagelse af magten den 12. oktober 1999. Forhandlingerne var da allerede afsluttet med paraferingen af aftalen den 22. april 1998. Så længe den nye aftale ikke er underskrevet, vil den forrige aftale af 22. april 1986 stadig være gældende.

Kommissionen er helt klar over, at den nye aftale, som det er anført i artikel 1, er baseret på respekt for menneskerettighederne og de demokratiske principper. Dette er årsagen til, at Rådet og Kommissionen indstillede undertegnelsen af aftalen efter militærets overtagelse af magten.

I forbindelse med en række politiske drøftelser på ad hoc-basis med Pakistan i november 2000 understregede EU's trojka, at ethvert tiltag til forbedring af forbindelserne er betinget af, at der tages konkrete skridt til genindførelse af demokratiet.

Kommissionen slutter op om EU's neutrale politik over for de stridende parter i Afghanistan. I Rådets fælles holdning af 22. januar 2001 vedrørende Afghanistan(1) anmoder EU indtrængende alle berørte lande om at ophøre med yderligere at inddrage deres militær, paramilitær og hemmelige efterretningspersonale i Afghanistan og at stoppe al anden militær støtte til parterne i den afghanske konflikt. Kommissionens humanitære bistand til Afghanistan er rettet mod de mest udsatte grupper i befolkningen, uanset på hvilken side af konflikten de befinder sig.

(1) EFT C 21 af 23.1.2000.